Novi Sad, 29.09.2014.

**POZIV MEDIJIMA NA KONFERENCIJU ZA NOVINARE**

**POVODOM POČETKA PROJEKTA „BIZARRE LOVE TRIANGLE. THE PUBLIC SCULPTURES OF NOVI SAD“**

Poštovani,

Pozivamo Vas na konferenciju za novinare koja će se održati **u petak 3. oktobra 2014.** godine sa početkom **u 13 časova u Multimedijalnom centru Akademije umetnosti u Novom Sadu**, ul. Đure Jakšića 7, povodom početka **projekta „Bizarre Love Triangle. The Public Sculptures of Novi Sad“** koji se finansira sredstvima *International Visegrad Fund*-a sa sedištem u Bratislavi, Slovačka.

Nosilac projekta je Akademija umetnosti u Novom Sadu, a partneri na projektu su Univerzitet umetnosti u Poznanu iz Poljske, Akademija umetnosti Banska Bistrica iz Slovačke i Univerzitet u Pečuju, Fakultet za muzičke i vizuelne umetnosti iz Mađarske.

Projekat ***Bizarre Love Triangle. The Public Sculptures of Novi Sad*** predstavlja inicijativu umetnika i studenata akademija umetnosti (iz zemalja eu) ka problemskom promišljanju i delovanju u aktuelnoj praksi neodgovornog urbanog planiranja i ka analizi javne skulpture u prostoru grada, sa posebnim osvrtom na slučaj Novog Sada i problem postavljanja skulptura upitnih estetskih vrednosti kao i njihovog lošeg pozicioniranja na području grada.  **Osnovni cilj** projekta jeste analiza određene problematike, kritičko sagledavanje, kreativno promišljanje kao i stvaranje predloga za alternativni dizajn prostora i uspostavljanje dobre prakse urbanog planiranja grada Novog Sada uz pomoć 15 umetnika iz 4 različite zemlje: Mađarske, Poljske, Slovačke i Srbije. Učesnici iz zemalja V4 grupe doprinose svojim specifičnim iskustvom u oblasti urbanog planiranja tj. korespodenciji urbane arhitekture i javne skulpture na području svojih gradova: Pečuja, Poznana i Banske Bistrice i porede ih sa slučajem Novog Sada. Izbor ovih gradova uslovljen je njihovom sličnim arhitektonskim obeležjima. Nadalje, učesnici će predstaviti primere dobre prakse, ali i analizirati problematiku funkcionisanja javne skulpture u prostoru sa kojima se suočavaju u svojim gradovima. Planirane aktivnosti u okviru ovog projekta su: radionica na određenu temu (interaktivna predavanja raznih eksperata iz Novog Sada, analiza i aktivno učešće svih učesnika), završna izložba studentskih radova i publikacija na engleskom i srpskom jeziku.

Okupljanje mladih umetnika iz polja umetnosti, iz zemalja Evropske unije i lokalne zajednice, u dijalogu sa nezavisnim stručnjacima umetničke prakse grada Novog Sada, rezultiraće različitim mišljenjima i iskustvima koja bi trebala da posluže kao platforma za dijalog na istu temu, ali iz ugla stručnjaka iz drugih oblasti: arhitekture, urbanizma, teorije umetnosti, a posebno za uključivanje u dijalog institucija lokalne samourave i nadležnog ministarstva koje stvara i uređuje sisteme koji su u funkciji izbora i postavljanja javne skulpture. **Poseban cilj** projekta je podizanje njihove svesti i odgovornosti kao i naglašavanje same uloge stručnjaka u tom procesu.

Na konferenciji za novinare će govoriti **prof. Bosiljka Zirojević Lečić**, šef Departmana likovnih umetnosti (AUNS), takođe koordinator i autor projekta; **prof. Siniša Bokan**, prodekan Akademije umetnosti; **prof. Miroslav Šilić**, učesnik i predavač u okviru projekta, kao i studenti Akademije umetnosti u Novom Sadu. Konferenciju će voditi **Bojana Borković**, saradnik za marketing i međunarodnu saradnju Akademije umetnosti u Novom Sadu, administrator i koordinator projekta.

**Za više informacija** možete se obratiti **Bojani Borković** na broj tel. 064 81 33 804, ili putem mejla na bojana.borkovic@uns.ac.rs ili akademijaumetnostinovisad@gmail.com